Publication: Magyar Közlöny
Issue: MK-1998-43 (Year: 1998, Number: 43)
Era: 1990-2004
Section: a 105/1998. (V. 23.) Korm. rendelethez
Paragraph Index: 153

1. Az iparművészeti képzés célja Alkotószemélyiségek képzése, akik mesterségbeli, művészi és tudományos ismereteik alapján a tárgy- és környezetalakítás és képi közlés, tehát a tágan értelmezett iparművészet területén képesek az iparművészeti, ezen belül kézműves és ipari tervezőművészeti feladatok ellátására a téralakítás, a terméktervezés és a vizuális kommunikáció adott területén; birtokában vannak a környezetalakítási alkotófolyamat lépéseinek, tehát az emberi, társadalmi, környezeti problémákat képesek felismerni és megfogalmazni, az adott problémára tervet készíteni és azt a megoldásig végigkísérni; rendelkeznek az alkotótevékenységhez kellő gyakorlati tudással, információkkal, tehát az anyagra, a technológiára, az energiára, esztétikai és gazdasági tényezőkre, valamint a felhasználóra vonatkozó ismeretekkel egyaránt; kommunikációs képességeik kiterjednek a vizuális és verbális nyelven túl a számítástechnikára és legalább egy világnyelvre; alkalmasak az együttműködésre a munkamegosztásnak megfelelően más szakemberekkel; tudásukat képesek a helyzetre alkalmazni, a kor követelményének megfelelően megújítani; alkotó, értelmiségi magatartásuk szerves része az értékes hagyomány megőrzése, az új értékek keresése, a kultúra és a természeti környezet védelme.

Source: https://magyarkozlony.hu/hivatalos-lapok/389398b7996f8e260d397e869ff09d82f3930003/dokumentumok/0e8915aebd898e1945226a56b68b4f85df56cf88/letoltes